Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni skont il-Punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba (l-applikazzjoni FEG/2013/011 BE/Saint-Gobain Sekurit mill-Belġju) /* COM/2015/09 final */





MEMORANDUM TA’ SPJEGAZZJONI KUNTEST TAL-PROPOSTA 1. Ir-regoli applikabbli għall-kontribuzzjonijiet mill-FEG għall-applikazzjonijiet imressqin sal-31 ta’ Diċembru 2013 huma stabbiliti fir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ aġġustament għall-globalizzazzjoni[1] (“ir-Regolament dwar il-FEG”). 2. Fid-19 ta’ Diċembru 2013, il-Belġju ssottometta l-applikazzjoni FEG/2013/011 BE/Saint-Gobain Sekurit għal kontribuzzjoni finanzjarja mill-FEG, wara s-sensji relatati mal-għeluq tal-impjant tal-produzzjoni tal-kumpanija Saint-Gobain Sekurit Benelux SA (“SGS Benelux”) li jinsab f’Auvelais, viċin ta’ Sambreville. Flimkien mal-applikazzjoni ngħatat informazzjoni addizzjonali sal-4 ta’ Lulju 2014. 3. Wara li eżaminat l-applikazzjoni, il-Kummissjoni kkonkludiet li, skont id-dispożizzjonijiet applikabbli tar-Regolament dwar il-FEG, il-kundizzjonijiet għal kontribuzzjoni finanzjarja mill-FEG huma ssodisfati. SOMMARJU TAL-APPLIKAZZJONI Applikazzjoni tal-FEG: || FEG/2013/011 BE/Saint-Gobain Sekurit Stat Membru: || Il-Belġju Data tat-tressiq tal-applikazzjoni: || 19.12.2013 Kriterju tal-intervent: || L-Artikolu 2(c) tar-Regolament dwar il-FEG Intrapriża primarja: || Saint-Gobain Sekurit Benelux SA Numru ta’ fornituri u produtturi li jinsabu iktar ’l isfel fil-katina ta’ produzzjoni: || 0 Perjodu ta’ referenza: || 31.8.2013-31.12.2013 Data ta' meta nbdew is-servizzi personalizzati għall-ħaddiema fil-mira: || 31.8.2013 Numru ta’ sensji matul il-perjodu ta’ referenza: || 250 Numru ta’ sensji qabel il-perjodu ta’ referenza u warajh: || 7 Numru ta’ sensji totali: || 257 Numru ta’ persuni li mistennija jipparteċipaw fil-miżuri: || 257 Baġit għas-servizzi personalizzati: || EUR 2 578 379 Baġit għall-implimentazzjoni tal-FEG: || EUR 101 478 (3.8 % tal-baġit totali) Baġit totali: || EUR 2 679 856 Kontribuzzjoni finanzjarja mitluba mill-FEG: || EUR 1 339 928 (50 % tal-baġit totali) ANALIŻI TAL-APPLIKAZZJONI Rabta bejn is-sensji u l-bidliet strutturali maġġuri fil-mudelli kummerċjali dinjija minħabba l-globalizzazzjoni 4. Sabiex tiġi stabbilita r-rabta bejn is-sensji u l-bidliet strutturali maġġuri fil-mudelli kummerċjali dinjija minħabba l-globalizzazzjoni, l-awtoritajiet Belġjani jargumentaw li s-settur tal-manifattura tal-ħġieġ tas-sikurezza għall-industrija tal-karozzi, li fih hija attiva l-kumpanija Saint-Gobain Sekurit (SGS) Benelux, għadda minn tfixkil ekonomiku serju minħabba diversi fatturi, bħat-tnaqqis fil-produzzjoni tal-ħġieġ tas-sikurezza tal-karozzi fl-UE, żieda fl-ishma tas-suq tal-kompetituri minn pajjiżi li mhumiex tal-UE u żieda fl-importazzjonijiet ta’ dawn il-prodotti lejn l-UE. 5. Il-kumpanija SGS Benelux kienet manifattur ta’ tagħmir oriġinali tal-ħġieġ tas-sikurezza tal-karozzi (windskrins, twieqi tal-ġnub, eċċ.) li kienet tforni lil diversi manifatturi tal-karozzi, li jfisser li l-attivitajiet tagħha kienu relatati mill-qrib max-xejriet tal-produzzjoni fl-industrija tal-karozzi. Skont id-dejta msemmija mill-awtoritajiet Belġjani[2], bejn l-2007 u l-2012, il-produzzjoni tal-karozzi tal-passiġġieri fl-UE-27 naqset minn 21.9 miljun unità għal 19.5 miljun unità (− 11.3 %; − 2.4 % ta’ tkabbir annwali[3]) filwaqt li, fil-bqija tad-dinja, din żdiedet minn 47.5 miljun unità għal 60.6 miljun unità (+ 27.6 %; + 5.0 % ta’ tkabbir annwali). Dan it-tnaqqis fil-livelli tal-produzzjoni tal-karozzi fl-UE, li huwa marbut mat-tnaqqis ġenerali fid-domanda tal-konsumaturi fl-UE minħabba l-kriżi ekonomika, għalhekk wassal għal tnaqqis ġenerali fid-domanda għat-tagħmir tal-karozzi fl-UE, li affettwa b’mod sinifikanti lill-fornituri tat-tagħmir tal-karozzi. Fil-każ tal-kumpanija SGS Benelux, pereżempju, matul il-perjodu li ppreċeda s-sensji (fl-2011/l-2012), il-kumpaniji Ford, Volvo u BMW, li kienu l-klijenti diretti ewlenin tal-kumpanija SGS Benelux, irreġistraw tnaqqis fil-bejgħ ta’ 12 %, 10 % u 2 % rispettivament[4]. 6. Dan it-tnaqqis fil-livelli tal-produzzjoni wassal biex tiddgħajjef il-pożizzjoni kompetittiva tal-produtturi tal-UE tal-ħġieġ tas-sikurezza tal-karozzi. Skont id-dejta mogħtija mill-awtoritajiet Belġjani[5], bejn l-2007 u l-2013, is-sehem tas-suq tal-kumpanija Saint-Gobain Sekurit naqas b’5 punti perċentwali, filwaqt li s-sehem tas-suq aggregat tal-produtturi tal-ħġieġ tal-karozzi ewlenin li jinsabu f’pajjiżi li mhumiex membri tal-UE, bħal Trakya Cam (kumpanija bbażata t-Turkija)[6] u Fuyao (kumpanija bbażata ċ-Ċina), żdied minn madwar 6 % għal ftit iktar minn 10 %, l-aktar minħabba żieda fl-importazzjonijiet tal-ħġieġ tas-sikurezza tal-karozzi lejn l-UE. 7. L-impatti ta’ dawn il-bidliet fil-mudelli kummerċjali ġew aggravati minn fatturi oħrajn bħal spejjeż tal-produzzjoni għoljin (b’mod partikulari l-kostijiet lavorattivi), il-kapaċità żejda minħabba t-tnaqqis fil-livelli tal-produzzjoni u l-livelli baxxi ta’ investiment fil-produzzjoni. Bħala fattur ieħor, l-awtoritajiet Belġjani jinnutaw li hemm xejra ġenerali mill-manifatturi u l-fornituri fl-industrija tal-karozzi li jittrasferixxu l-produzzjoni fl-UE mill-Ewropa tal-Punent (b’mod partikulari minn Franza, Belġju u Spanja) għall-Ewropa tal-Lvant. Bħala eżempju ta’ dan il-fenomenu, fl-UE, is-sehem tal-karozzi prodotti fl-Ewropa tal-Lvant żdied minn 15 % fl-2000 għal 34 % fl-2012. Fil-każ tal-kumpanija Saint-Gobain Sekurit, dan ippermetta lil entitajiet oħrajn minbarra SGS Benelux biex iżommu jew jiżviluppaw l-attivitajiet tagħhom (minħabba l-kostijiet lavorattivi iktar baxxi għal kull unità jew il-qrubija ġeografika ikbar tagħhom għall-klijenti). 8. Minħabba f’hekk, skont id-dejta mogħtija mill-awtoritajiet Belġjani[7], bejn l-2007 u l-2012, il-kumpanija SGS Benelux irreġistrat telf operattiv ta’ EUR 20.46 miljun filwaqt li, matul l-istess perjodu, l-intrapriżi l-oħrajn tal-kumpanija Saint-Gobain Sekurit fl-UE xorta rnexxielhom jirreġistraw profitti operattivi. Għalhekk, huwa evidenti li l-attivitajiet ta’ SGS kienu affettwati minn dawn il-bidliet fil-mudelli kummerċjali (it-tnaqqis fil-produzzjoni fl-UE, it-telf tas-sehem tas-suq u ż-żieda fl-importazzjonijiet u ċ-ċaqliq tal-produzzjoni lejn l-Ewropa tal-Lvant), li wasslu għal konċentrazzjoni tal-attivitajiet tal-kumpanija SGS fl-entitajiet aktar profitabbli, u għalhekk għal sensji fil-kumpanija SGS Benelux. 9. Sa minn meta nħoloq il-FEG fl-2007, ma kien hemm l-ebda applikazzjoni oħra għall-FEG relatata speċifikament mas-settur tal-ħġieġ tal-karozzi[8], iżda kien hemm sensiela ta’ applikazzjonijiet relatati mal-manifatturi tal-vetturi bil-mutur jew mal-fornituri tat-tagħmir tal-karozzi[9]. Numru taֺ’ sensji u konformità mal-kriterji tal-Artikolu 2(c) 10. L-applikazzjoni hija bbażata fuq il-kriterji ta’ intervent tal-Artikolu 2(c) tar-Regolament dwar il-FEG, skont liema, f’ċirkustanzi eċċezzjonali, applikazzjoni tista’ titqies bħala ammissibbli anki jekk ma jiġux issodisfati l-kriterji ta’ intervent stabbiliti fl-Artikoli 2(a) jew 2(b) tar-Regolament dwar il-FEG, dejjem jekk is-sensji jkollhom impatt serju fuq l-impjiegi u l-ekonomija lokali. 11. L-applikazzjoni hija relatata mal-250 sensja li saru fil-kumpanija SGS Benelux matul perjodu ta’ erba’ xhur mill-31 ta’ Awwissu 2013 sal-31 ta’ Diċembru 2013 u mas-7 sensji li saru fil-kumpanija SGS Benelux qabel il-31 ta’ Awwissu 2014 li huma relatati mal-istess proċedura tas-sensji kollettivi. Dan in-numru totali ta’ 257 sensja huwa kkalkulat mid-data tal-avviż individwali mill-impjegatur tal-għoti tas-sensja jew tat-tmiem tal-kuntratt tal-impjieg tal-ħaddiem, kif stabbilit fl-ewwel inċiż tat-tieni paragrafu tal-Artikolu 2 tar-Regolament dwar il-FEG (“il-metodu 1”). Erba’ ħaddiema oħra se jingħataw is-sensja fi stadju aktar tard u mhumiex inklużi f’din l-applikazzjoni. 12. Għalhekk, l-applikazzjoni tissodisfa parzjalment il-kriterji ta’ intervent stabbiliti fl-Artikolu 2(a) tar-Regolament (KE) Nru 1927/2006, minħabba li hija relatata ma' sensji fuq perjodu ta’ erba’ xhur f’intrapriża fi Stat Membru, iżda tidderoga minn dawn il-kriterji fir-rigward tan-numru minimu ta’ sensji matul il-perjodu ta’ referenza għaliex hemm inqas minn 500 sensja. 13. L-awtoritajiet Belġjani jargumentaw li japplikaw ċirkustanzi eċċezzjonali għaliex, għalkemm in-numru ta’ sensji huwa taħt il-livell limitu ta’ 500 sensja, is-sensji mistennija jkollhom effetti sinifikanti. Barra minn hekk, tħabbar li intrapriża oħra li tifforma parti mill-Grupp ta’ Saint-Gobain, il-kumpanija Saint-Gobain Glass Benelux, ukoll se twaqqaf l-attivitajiet ta’ produzzjoni tagħha fl-impjant tagħha ta’ Auvelais f’Settembru tal-2014. B'kollox, in-numru ta’ sensji diretti li mistennija jkun hemm minħabba l-għeluq tal-kumpaniji SGS Benelux u Saint-Gobain Glass Benelux huwa għoli ħafna (madwar 260 sensja fil-kumpanija SGS Benelux u madwar 300 sensja fil-kumpanija Saint-Gobain Glass Benelux). Skont l-awtoritajiet Belġjani, dawn is-sensji x’aktarx li jkollhom impatt serju fuq l-impjiegi u l-ekonomija lokali. 14. Fir-rigward tas-settur tal-ħġieġ, fl-2011 diġà kienu ngħataw 171 sensja fil-kumpanija AGC Automotive, manifattur tal-ħġieġ tal-karozzi fi Fleurus, viċin Charleroi. Fi Frar tal-2014, il-Grupp AGC ħabbar li beħsiebu jagħlaq l-impjant tal-ħġieġ fotovoltajku tiegħu, li jinsab f’Roux, viċin Charleroi, u dan jista’ jwassal biex jintilfu madwar 190 post tax-xogħol. Fuq livell usa’, bejn l-2011 u l-2013, sitt kumpaniji oħrajn fl-industrija tal-manifattura wettqu sensji kollettivi fir-reġjun ta’ Namur (li permezz tagħhom intilfu 290 post tax-xogħol) u seba' kumpaniji fl-industrija tal-manifattura wettqu sensji kollettivi fir-reġjun ta’ Charleroi (li permezz tagħhom intilfu madwar 1 400 post tax-xogħol). Minħabba s-sitwazzjoni soċjoekonomika taż-żona kkonċernata u taż-żoni qrib tagħha (Charleroi u Namur), il-ħaddiema li ngħataw is-sensja minn SGS Benelux għandhom possibbiltajiet limitati tax-xogħol f’dawn iż-żoni minħabba li dawn x’aktarx li jkunu f’kompetizzjoni ma’ ħafna ħaddiema oħrajn bi kwalifiki u esperjenza simili għal numru limitat ta’ impjiegi fis-settur tal-ħġieġ. 15. Ħafna mill-unitajiet tal-produzzjoni tal-ħġieġ fil-Belġju jinsab fil-Vallonja (44 minn 122 unità), reġjun li fih jinsabu wkoll il-biċċa l-kbira tal-ħaddiema f’dan is-settur (58 %). Dan jista’ jkun spjegat mill-fatt li r-reġjun tal-Vallonja għandu tradizzjoni storika b’saħħitha tal-produzzjoni tal-ħġieġ. Ħafna mill-kumpaniji f’dan is-settur huma intrapriżi relattivament kbar (aktar minn 40 % tal-kumpaniji jimpjegaw aktar minn 50 ħaddiem). Bejn l-2007 u l-2012, in-numru ta’ impjiegi fis-settur tal-ħġieġ fil-provinċji ta’ Hainaut u Namur naqas minn 3 940 għal 3 170 (− 19 %), bil-parti l-kbira tat-telf ikun f’impjiegi tal-linja tal-produzzjoni. Matul l-2013, is-servizz pubbliku għat-taħriġ u l-impjiegi tal-Vallonja, il-FOREM, irreġistra 301 offerti ta’ xogħol fis-settur tal-manifattura ta’ prodotti minerali mhux metalliċi oħrajn fil-provinċji ta’ Hainaut u Namur, inkluż, b’mod iktar speċifiku, 96 offerta ta’ xogħol fis-settur tal-ħġieġ (jiġifieri 0.25 % tal-offerti tax-xogħol kollha u 1.62 % tal-offerti tax-xogħol fl-industrija tal-manifattura). Madankollu, dawn l-offerti tax-xogħol ma kinux jikkonċernaw biss pożizzjonijiet speċifiċi għas-settur tal-ħġieġ (pereżempju operaturi li jiffurmaw il-ħġieġ), iżda wkoll pożizzjonijiet ġenerali (il-bejgħ, l-amministrazzjoni, il-manutenzjoni, eċċ.). Disa’ minn kull għaxra minn dawn l-offerti tax-xogħol kienu għal kuntratti temporanji. Spjegazzjoni tan-natura mhix prevista ta’ dawn is-sensji 16. L-awtoritajiet Belġjani jargumentaw li d-deċiżjoni li tingħata s-sensja lill-ħaddiema fil-kumpanija SGS Benelux ma setgħetx tkun prevista. Sabiex jadatta ruħu għall-bidliet fis-suq, il-grupp Saint-Gobain implimenta firxa ta’ strateġiji mmirati sabiex iżidu l-kompetittività u l-profittabbiltà u dan wassal għal diversi organizzazzjonijiet mill-ġdid bħal ċaqliq tal-produzzjoni fl-impjant tal-kumpanija SGS Benelux f’Auvelais. Il-produzzjoni tal-ħġieġ ittemprat (tat-twieqi tal-ġnub) ġiet ittrasferita lejn impjanti oħrajn u l-kumpanija SGS Benelux żammet biss il-produzzjoni tal-ħġieġ laminat (tal-windskrins). Barra minn hekk, fl-2009/l-2010 ġie implimentat pjan ta’ ristrutturar wara l-iżvestiment tal-produzzjoni tal-ħġieġ ittemprat li kien jinkludi investimenti fil-produttività u t-terminazzjoni ta’ 100 impjieg. Dawn l-organizzazzjonijiet mill-ġdid ippermettew lill-kumpanija tnaqqas l-ispejjeż, iżda SGS Benelux xorta kellha l-ogħla kost għal kull unità lavorattiva fil-grupp. 17. Fatturi oħrajn, bħax-xejra kontinwa mill-manifatturi tal-karozzi li jirrilokaw il-produzzjoni għall-Ewropa tal-Lvant u l-għeluq tal-impjant ta’ Ford Genk f’Ottubru tal-2012[10], komplew jimminaw il-kompetittività ta’ SGS Benelux meta mqabbla ma' impjanti oħrajn fil-grupp Saint-Gobain. Minħabba f’hekk, f’Ġunju tal-2013, il-maniġment ġenerali tal-grupp Saint-Gobain ħabbar li kien beħsiebu jagħlaq l-impjant ta’ SGS Benelux f’Auvelais u jittrasferixxi l-produzzjoni tiegħu għal impjanti oħrajn tal-unità kummerċjali ta’ Saint-Gobain Sekurit fl-UE. Identifikazzjoni tal-ħaddiema fil-mira 18. Skont l-istimi tal-awtoritajiet Belġjani, il-257 ħaddiem li ngħataw is-sensja qabel u matul il-perjodu ta’ referenza kollha se jibbenefikaw mill-miżuri kkofinanzjati mill-FEG. 19. It-tqassim tal-ħaddiema fil-mira skont is-sess, in-nazzjonalità u l-grupp ta’ etajiet tagħhom huwa kif ġej: Kategorija || Għadd ta’ ħaddiema fil-mira Sess: || Irġiel: || 254 || Nisa: || 3 Nazzjonalità: || Ċittadini tal-UE: || 250 || Ċittadini ta’ pajjiżi li mhumiex membri tal-UE: || 7 Grupp ta’ etajiet: || 15-24 sena: || 5 || 25-54 sena: || 236 || 55-64 sena: || 16 || Aktar minn 65 sena: || 0 20. Sitta mill-ħaddiema fil-mira għandhom problema ta' saħħa jew diżabilità li ilha preżenti. 21. It-tqassim tal-ħaddiema fil-mira skont il-kategorija tal-impjieg tagħhom[11] huwa kif ġej: Grupp prinċipali ta’ ISCO-08 || Għadd ta’ ħaddiema fil-mira 1 Maniġers || 14 2 Professjonisti || 6 3 Tekniċi u professjonisti assoċjati || 27 4 Ħaddiema li jagħmlu xogħol klerikali || 7 5 Ħaddiema tad-dipartiment tal-bejgħ u s-servizzi || 2 7 Ħaddiema tas-sengħa u ta’ snajja’ relatati || 34 8 Operaturi tal-impjanti u tal-magni u ħaddiema li jaħdmu fl-assemblaġġ || 154 9 Ħaddiema li jagħmlu impjiegi elementari || 13 22. Skont l-Artikolu 7 tar-Regolament dwar il-FEG, l-awtoritajiet Belġjani kkonfermaw li l-prinċipji tat-trattament indaqs u tan-nondiskriminazzjoni se jiġu rrispettati fl-aċċess għall-miżuri proposti u fl-implimentazzjoni tagħhom. Deskrizzjoni tat-territorju kkonċernat u l-awtoritajiet u l-partijiet interessati tiegħu 23. Is-sensji jaffettwaw l-aktar iż-żona tal-impjiegi ta’ Basse-Sambre, madwar il-belt ta’ Sambreville, fil-provinċja ta’ Namur fir-reġjun tal-Vallonja. Is-sitwazzjoni soċjoekonomika fiż-żona ta’ Basse-Sambre hija influwenzata ħafna miż-żoni urbani ta’ qrib Charleroi u Namur. 24. Fiż-żona ta’ Namur, il-muniċipalitajiet li jinsabu tul il-wied ta’ Sambre u Meuse huma ġeneralment fost dawk bl-indikaturi soċjoekonomiċi l-aktar dgħajfa. Iż-żona ta’ Namur għandha madwar 118 800 ħaddiem b’salarju[12]. Is-sehem ta’ ħaddiema manwali huwa iktar baxx mill-medja għar-reġjun tal-Vallonja, filwaqt li s-sehem ta’ ħaddiema mhux manwali u impjegati taċ-ċivil huwa ogħla. F’termini ta’ numru ta’ impjiegi, is-setturi ekonomiċi ewlenin huma l-amministrazzjoni pubblika u d-difiża (17 % tal-impjiegi), l-edukazzjoni (13 %), is-servizzi tas-saħħa u s-servizzi soċjali (7 %), u l-kummerċ fil-livell tal-konsumatur (7 %). 25. Iż-żona ta’ Charleroi għandha madwar 131 000 ħaddiem b’salarju. Fl-2013, madwar 23 % sa 24 % tal-persuni li kienu qed ifittxu xogħol irreġistrati fid-direttorati reġjonali ta’ Charleroi u Namur (tal-FOREM) kellhom inqas minn 25 sena, madwar 23 % kellhom iżjed minn 50 sena, madwar 35 % sa 40 % kienu ilhom mingħajr xogħol għal iżjed minn sentejn u madwar 45 % sa 50 % ma kellhomx edukazzjoni sekondarja għolja[13]. Il-qgħad strutturali huwa relattivament stabbli, għaliex dan jiddependi fuq ħiliet li diffiċli tiksibhom mingħajr ma tkun integrat fis-suq tax-xogħol. Għalhekk, il-qgħad huwa kkonċentrat fuq il-persuni bi ftit kwalifiki u fuq il-persuni li għandhom inqas minn 25 sena jew aktar minn 50 sena. In-numru ta’ persuni li qed ifittxu xogħol li għandhom aktar minn 50 sena qiegħed dejjem jiżdied. Il-qgħad ċikliku ilu jiżdied sa mill-2009 ’l hawn minħabba l-kriżi. 26. Il-miżuri huma implimentati mill-FOREM (is-servizz pubbliku tat-taħriġ u l-impjiegi tar-reġjun tal-Vallonja) permezz ta' Unità ta’ Riallokazzjoni (“cellule de reconversion”) stabbilita b’mod speċifiku bħala parti mill-obbligi legali relatati mal-proċedura tas-sensji kollettivi[14]. L-Unità ta’ Riallokazzjoni għal SGS Benelux hija mmexxija minn kumitat li jlaqqa' flimkien lir-rappreżentanti mis-servizzi pubbliċi tal-Vallonja li huma responsabbli għall-impjiegi, it-taħriġ u l-affarijiet ekonomiċi, mill-FOREM, mit-trejdjunjins u mill-organizzazzjonijiet tat-taħriġ vokazzjonali bbażati fuq is-settur. Uħud mill-miżuri huma implimentati mill-kumpanija SGS Benelux permezz ta’ tim ta' persunal intern responsabbli għar-riżorsi umani li ġie stabbilit b’mod speċifiku sabiex jagħti servizzi ta’ appoġġ lill-ħaddiema li ngħataw is-sensja (“Saint-Gobain Développement” – SGD). 27. Minbarra l-FOREM u s-SGD, l-organizzazzjonijiet l-oħrajn involuti fil-koordinazzjoni u fl-implimentazzjoni ġenerali tal-miżuri għalhekk jinkludu: – il-Gvern tal-Vallonja (il-Ministru President tar-Reġjun tal-Vallonja responsabbli għall-koordinazzjoni tal-Fondi Strutturali, il-Ministru għall-Impjiegi u t-Taħriġ u l-Ministru għall-Ekonomija); – it-trejdjunjins (FGTB u CSC); – iċ-ċentri ta’ taħriġ vokazzjonali u teknoloġiku settorjali attivi fir-reġjun tal-Vallonja (“centres de compétences”)[15]; – l-Aġenzija tal-Fond Soċjali Ewropew (FSE) tal-Komunità Franċiża tal-Belġju. L-impatt tas-sensji mistenni fuq l-impjiegi lokali, reġjonali jew nazzjonali 28. L-għeluq ta’ SGS Benelux se jwassal għat-telf ta’ 261 impjieg dirett, inkluż 218-il impjieg tal-linja tal-produzzjoni (status ta’ “ouvrier”). Minn dawn l-impjiegi mitlufin, 257 huma inklużi fl-applikazzjoni, għaliex l-erba' sensji li jifdal se jseħħu fi stadju aktar tard. Is-sensji f’SGS Benelux huma mistennija jwasslu għat-telf ta’ sehem sinifikanti ta' impjiegi fiż-żona ta’ Basse-Sambre. Kif indikat hawn fuq, iż-żona ta’ Basse-Sambre, li tinsab fil-provinċja ta’ Namur iżda li hija marbuta wkoll maż-żoni tas-suq tax-xogħol tan-nofsinhar ta’ Hainaut (Charleroi), hija kkaratterizzata minn livell relattivament għoli ta’ qgħad strutturali, bi proporzjon relattivament għoli ta’ qgħad fit-tul u livelli ta’ kwalifiki u ħiliet baxxi. Għalhekk, is-sensji li ngħataw fil-kumpanija SGS Benelux saru f’kuntest soċjoekonomiku lokali diffiċli, minħabba li f’dawn l-aħħar snin twettaq ħafna ristrutturar f’kumpaniji fil-provinċja ta’ Namur, b’mod partikulari fis-settur tal-ħġieġ. Bħal fil-bqija tal-Vallonja, ħafna mill-intrapriżi huma SMEs (madwar 80 % tal-istabbilimenti fiż-żona jimpjegaw inqas minn 10 ħaddiema). Madankollu, l-intrapriżi ta’ daqs medju u l-kumpaniji l-kbar huma responsabbli għall-maġġoranza tal-impjiegi. L-istabbilimenti b’aktar minn 100 ħaddiem, bħal SGS Benelux, jirrappreżentaw biss 1.9 % tal-istabbilimenti fiż-żona iżda jammontaw għal kważi 42 % tal-impjiegi. Is-sensji mogħtija fil-kumpanija SGS Benelux jikkonċernaw l-aktar lill-ħaddiema tal-linja tal-produzzjoni (83 % tal-persunal ikkonċernat għandu l-istatus ta’ “ouvrier”), filwaqt li, kif ġie nnutat hawn fuq, is-setturi ewlenin f’termini tal-għadd ta’ impjiegi fir-reġjun ta’ Namur huma dawk li b'mod predominanti joffru impjiegi taħt l-istatus ta’ employé (pereżempju s-setturi tas-servizzi pubbliċi). F’dan il-kuntest, sabiex isibu impjieg ġdid fiż-żona, il-ħaddiema tal-kumpanija SGS Benelux se jkollhom jitħarrġu mill-ġdid biex isibu impjiegi f’okkupazzjonijiet oħrajn u/jew f'setturi oħrajn. Servizzi personalizzati li għandhom jiġu ffinanzjati u analiżi tal-kostijiet stmati 29. Huma biss uħud mill-miżuri li jiffurmaw parti mill-azzjonijiet implimentati mill-awtoritajiet Belġjani biex jappoġġjaw lill-ħaddiema li ngħataw is-sensja minn SGS Benelux li se jiġu kkofinanzjati mill-FEG. Għalhekk, il-miżuri li huma obbligatorji taħt il-proċeduri tas-sensji kollettivi fil-Belġju u li jitwettqu bħala parti mill-attivitajiet standard tal-Unità ta’ Riallokazzjoni (pereżempju l-appoġġ għar-rikollokament, it-taħriġ, l-għajnuna fit-tiftix tal-impjiegi u l-għoti ta’ pariri dwar il-karriera, eċċ.),[16] kif ukoll il-miżuri supplimentari li huma ffinanzjati permezz ta’ mezzi oħrajn minbarra l-FEG mhumiex inklużi fl-applikazzjoni għall-FEG. Is-sett kumplessiv ta’ miżuri (miżuri obbligatorji, miżuri supplimentari u miżuri tal-FEG) huwa ġestit mill-FOREM. 30. Is-servizzi personalizzati pprovduti lill-ħaddiema li ngħataw is-sensja li se jiġu kkofinanzjati mill-FEG jikkonsistu mill-miżuri li ġejjin (miġbura flimkien skont il-kategorija tagħhom)[17]: (1) Għajnuna individwali għat-tiftix ta’ impjieg, servizzi ta’ ġestjoni tal-każijiet u informazzjoni ġenerali: – Tqassim mill-ġdid (appoġġ / gwida / integrazzjoni): Dan is-sett ta’ servizzi jibni fuq l-attivitajiet standard imwettqa mill-Unitajiet ta’ Tqassim mill-Ġdid. Is-servizzi se jingħataw minn tim ta’ persunal tal-FOREM (maniġer tal-proġett, konsulenti speċjalizzati) flimkien ma’ eks-rappreżentanti tal-ħaddiema li jaġixxu bħala “assistenti soċjali” (“accompagnateurs sociaux”) biex iħeġġu lill-ħaddiema jieħdu sehem fil-miżuri u biex jgħinuhom fil-proċeduri amministrattivi. Sabiex jiġu ffaċilitati l-kuntatti bejn il-ħaddiema, is-servizzi huma pprovduti b’mod konġunt lill-ħaddiema kollha li ngħataw is-sensja f’bini apposta. Is-servizzi jkopru tliet tipi ta’ attivitajiet: (i) informazzjoni kollettiva dwar it-tekniki għat-tiftix ta’ impjieg (kif wieħed għandu jikteb CV u ittra ta’ applikazzjoni, l-użu tar-riżorsi ta’ fuq l-internet, eċċ.), spjegazzjonijiet dwar ir-regolamenti tax-xogħol (ir-rikollokament, il-qgħad, il-kuntratt tax-xogħol, il-pensjoni), sensibilizzazzjoni dwar id-diskriminazzjoni, preżentazzjoni tal-professjonijiet u s-setturi li għandhom potenzjal għall-futur, eċċ., (ii) intervisti individwali ma’ konsulent tal-FOREM (il-verifika tal-ħiliet, l-għażla tal-karriera, gwida għat-taħriġ, eċċ.), u (iii) aċċess miftuħ u mingħajr ħlas għall-għodda għat-tiftix ta’ impjieg (tagħmir tal-IT b’konnessjoni tal-internet, telefown, dokumentazzjoni speċjalizzata, eċċ.). Din il-miżura se tkun tikkonċerna lill-257 ħaddiem kollha fil-mira għal perjodu massimu ta’ 24 xahar. – Titjib tat-tiftix ta’ impjieg: Il-FOREM se jwettaq attivitajiet speċifiċi biex jgħin lill-ħaddiema fit-tiftix tal-impjieg tagħhom u biex jegħlbu d-diffikultajiet tal-proċess ta’ tqassim mill-ġdid. Dan jinkludi laqgħat bejn il-ħaddiema li ngħataw is-sensja u l-impjegaturi potenzjali (it-tqabbil tal-impjiegi mal-ħaddiema), żjarat lill-kumpaniji, laqgħat ma’ persuni li jirreklutaw għat-tħejjija ta’ intervisti għax-xogħol, u l-iskambji tal-esperjenza ma’ ħaddiema oħrajn li jkunu diġà tħarrġu mill-ġdid jew li jkunu sabu impjieg wara sensja kollettiva. Din il-miżura tista’ tingħata lill-257 ħaddiem kollha fil-mira (fuq bażi volontarja, skont il-ħtiġijiet individwali). – Tiftix proattiv ta’ impjieg: It-tim tas-SGD huwa magħmul minn professjonisti b’esperjenza fil-qasam tar-riżorsi umani mill-grupp Saint-Gobain li għandhom għarfien tajjeb tas-suq tax-xogħol lokali u tal-kumpaniji l-oħra fiż-żona. Dan it-tim se jipprovdi pakkett ta’ servizzi ta’ rikollokament. L-ewwel pass se jkun li jwettaq intervisti individwali ma’ kull wieħed mill-257 ħaddiem fil-mira biex jiġu identifikati l-aspettattivi u l-kompetenzi tagħhom u t-tip ta’ impjieg li qed ifittxu. Abbażi ta’ dawn l-intervisti, dan it-tim se jfassal lista ta’ profili skont l-istat ta’ impjieg, il-kompetenzi, ir-restrizzjonijiet ġeografiċi, l-okkupazzjoni u l-kwalifiki. It-tim se jfittex impjiegi fir-reġjun u se jidentifika impjegaturi potenzjali. Imbagħad it-tim se jikkuntattja lil dawn l-impjegaturi potenzjali biex jippreżentalhom l-attivitajiet ta’ rikollokament u biex jidentifika l-offerti tax-xogħol u l-miżuri possibbli ta’ appoġġ (pereżempju t-taħriġ addizzjonali). Imbagħad it-tim ikun jista’ jqabbel l-offerti tax-xogħol mal-kandidati potenzjali mil-lista tal-ħaddiema u jibgħat lista qasira tal-kandidati lill-impjegatur potenzjali. L-impjegatur potenzjali se jitlob lit-tim għas-CVs tal-kandidati li jinteressawh. Wara, l-impjegatur potenzjali se jikkuntattja lill-kandidati biex jibda l-proċess ta’ reklutaġġ tagħhom (b’segwitu min-naħa tat-tim). Jekk ħaddiem jiġi offrut impjieg, it-tim tas-SGD se jipprovdilu għajnuna għall-proċedura amministrattiva u għall-attivitajiet ta’ taħriġ addizzjonali jekk ikun hemm bżonn. Jekk ħaddiem jiġi miċħud, flimkien mal-ħaddiem ikkonċernat, it-tim se jivvaluta l-fatturi li wasslu għall-għażla tal-impjegatur u se jgħin lil dak il-ħaddiem iħejji ruħu għal offerti oħrajn tax-xogħol fil-ġejjieni. Se jkun hemm laqgħat ta’ kull xahar bejn it-tim tas-SGD u l-FOREM permezz ta’ Kumitat ta’ Kollegament biex ikun żgurat li l-informazzjoni dwar il-ħaddiema tinżamm aġġornata u li l-kandidati ssuġġeriti jissodisfaw il-profili tal-ħiliet li l-impjegaturi potenzjali qed ifittxu. (2) Taħriġ u taħriġ mill-ġdid: – Taħriġ integrat: Firxa ta’ korsijiet tat-taħriġ vokazzjonali jistgħu jingħataw potenzjalment lill-257 ħaddiem kollha fil-mira (skont it-tip ta’ kors) jew mill-FOREM jew mis-“centres de competences” jew mill-IFAPME[18]. L-ewwel nett, il-persunal tal-FOREM se jgħin lil kull parteċipant jiddefinixxi l-miri tiegħu relatati max-xogħol u se jiggwidah lejn wieħed minn tliet tipi ta’ moduli tat-taħriġ. Il-ħaddiema li jixtiequ taħriġ mill-ġdid għal post tax-xogħol simili għal dak li kellhom fil-kumpanija SGS Benelux jistgħu jew isegwu modulu speċifiku jew speċjalizzat (ta’ 40 siegħa) biex jadattaw il-kompetenzi tagħhom u jaġġornawhom (pereżempju operatur ta’ trakk tat-tagħbija (“lift truck”), proċess ta’ wweldjar speċifiku, ħiliet fl-IT), jew kors supplimentari li jwassal għal kwalifiki ġodda (ta’ 320 siegħa), li jippermetti lill-ħaddiema japplikaw għal impjiegi f’okkupazzjoni ġdida fis-settur industrijali. Għal taħriġ mill-ġdid f’settur ta’ attività differenti għal kollox, il-ħaddiema jistgħu jsegwu kors tat-taħriġ okkupazzjonali (ta’ medja ta’ 960 siegħa) sabiex jiksbu l-kompetenzi meħtieġa għal din l-okkupazzjoni. Fi tmiem kull modulu tat-taħriġ, jistgħu jiġu evalwati u ddokumentati l-ħiliet il-ġodda miksubin. Skont it-tip ta’ taħriġ u l-qasam tal-kompetenzi, il-parteċipanti se jingħataw jew ċertifikazzjoni formali tal-ħiliet (jiġifieri ċertifikat ta’ kompetenza), jew ċertifikat ta’ attendenza (għal kompetenzi jew okkupazzjonijiet li għalihom ma teżisti l-ebda ċertifikazzjoni formali) jew validazzjoni tal-ħiliet (għal ħiliet u kompetenzi miksubin barra mill-korsijiet tat-taħriġ formali). Iċ-ċertifikazzjoni formali tal-ħiliet tiġi vverifikata permezz ta’ testijiet ta’ valutazzjoni li jwasslu għall-għoti ta’ “Ċertifikat tal-Ħiliet Akkwistati permezz tat-Taħriġ” (“Certificat des Compétences Acquises en Formation – CECAF”). Il-validazzjoni tal-ħiliet tiġi vverifikata permezz ta’ testijiet ta’ valutazzjoni li jwasslu għall-għoti ta’ kredenzjali tal-ħiliet (“titres de compétences”). – Taħriġ speċifiku: Jekk ħaddiem ikollu bżonn jikseb ħiliet speċifiċi għal impjieg (pereżempju kontrolli tal-għodda tal-magni, programm tal-IT, speċjalizzazzjoni okkupazzjonali, eċċ.) u l-FOREM, is-“centres de compétences” u l-IFAPME ma jkunux joffru dan it-taħriġ, it-tim tas-SGD se jkopri l-ispejjeż ta’ attivitajiet bħal dawn, li jinkludu taħriġ permezz tas-sistema tal-ħaddiem u l-ħabib (“compagnonnage”), l-apprendistati f’kumpaniji, taħriġ tekniku, taħriġ fil-lingwi, eċċ. Huwa stmat li 200 persuna se jipparteċipaw f’din il-miżura. – Trasferiment ta’ esperjenza: Il-ħaddiema b’esperjenza jistgħu jtejbu l-ħiliet u l-għarfien tagħhom billi jsiru għalliema jew ħarrieġa fl-edukazzjoni teknika. Il-FOREM u l-federazzjonijiet tad-diversi fergħat tal-edukazzjoni teknika se jiżviluppaw modulu speċifiku ta’ sensibilizzazzjoni u ta’ taħriġ minn qabel biex iħeġġu lil ċerti ħaddiema jitħarrġu biex isiru għalliema vokazzjonali. Il-modulu se jinkludi l-għoti ta’ informazzjoni speċifika, appoġġ tekniku, laqgħat ma’ prattikanti u żjarat fuq il-post. Il-modulu se jdum tmien ġimgħat u se jkun immirat għal madwar 10 ħaddiema. (3) Promozzjoni tal-intraprenditorija: – Appoġġ għall-ħolqien ta’ intrapriżi: Il-ħaddiema li qed jikkunsidraw li jistabbilixxu n-negozju tagħhom stess se jingħataw gwida u appoġġ minn Konsulent tal-FOREM dwar il-Ħolqien tan-Negozju. Dan l-appoġġ jinkludi żewġ attivitajiet prinċipali: (i) sessjonijiet kollettivi ta’ informazzjoni sabiex ikun hemm sensibilizzazzjoni dwar l-opportunitajiet għall-ħolqien tan-negozju, l-għoti ta’ informazzjoni dwar aspetti legali u miżuri li jappoġġjaw il-ħolqien tan-negozju; u (ii) intervisti individwali mal-ħaddiema interessati biex jiġu analizzati l-proġetti tagħhom u biex dawn jitpoġġew f’kuntatt ma’ organizzazzjonijiet li jappoġġjaw in-negozju u mal-fornituri tas-servizzi. Il-Konsulent se jaħdem mill-qrib mal-Unitajiet ta’ Rilokazzjoni biex jgħin lill-ħaddiema fil-proġetti tan-negozju tagħhom. Madwar 60 ħaddiem huma mistennija jattendu s-sessjonijiet ta’ informazzjoni u madwar 20 huma mistennija jipparteċipaw fl-intervisti u fl-attivitajiet ta’ segwitu. – Appoġġ għal min irid jaħdem għal rasu: Għall-ħaddiema li mhumiex eliġibbli għall-appoġġ taħt l-iskema “Airbag” għall-ħaddiema li jaħdmu għal rashom[19], it-tim tas-SGD se jagħti appoġġ addizzjonali fil-forma ta’ pariri minn esperti biex jivvalutaw il-fattibbiltà ta’ kull proġett ta’ ħolqien tan-negozju u biex jinkiseb finanzjament għalihom, inkluż għajnuna fin-negozjar ta’ self b'termini favorevoli. Madwar ħames ħaddiema huma mistennija jibbenefikaw minn din il-miżura. Huwa previst baġit ta’ madwar EUR 10 000 għal kull proġett. – Appoġġ għall-proġetti kollettivi: Il-ħaddiema li jistgħu jkunu qegħdin jikkunsidraw li jistabbilixxu intrapriża “soċjali” flimkien bħala grupp se jingħataw gwida u appoġġ minn konsulenti speċjalizzati f’dan il-qasam (magħżula permezz ta’ sejħa għall-offerti) u mill-Unità ta’ Riallokazzjoni. Dan l-appoġġ jinkludi sessjonijiet ta’ informazzjoni u sensibilizzazzjoni dwar il-ħolqien tan-negozju u l-ħiliet amministrattivi bażiċi, kif ukoll pariri dwar l-istabbiliment ta’ kumpanija (pereżempju t-tħejjija ta’ pjan tan-negozju, l-abbozzar tal-istatuti legali, il-kummerċjalizzazzjoni, eċċ.). Jistgħu jingħataw għotjiet biex jgħinu lil dawn il-ħaddiema jkopru l-ispejjeż tal-bidu ta’ proġetti tan-negozju bħal dawn. Il-ħaddiema jridu jissottomettu applikazzjoni li tiddeskrivi l-proġett (pereżempju l-ħiliet u l-esperjenza tal-ħaddiema, studju tal-fattibbiltà, analiżi finanzjarja, il-potenzjal tas-suq, il-prospetti ta’ tkabbir, il-benefiċċji soċjoekonomiċi, eċċ.). Il-Kumitat ta’ Appoġġ tal-Unità ta’ Riallokazzjoni, li jiġbor fih rappreżentanti tal-impjegaturi, tat-trejdjunjins u tal-FOREM, jivvaluta l-applikazzjoni u jiddeċiedi jekk għandhiex tingħata l-għotja jew le. Kull ħaddiem involut fil-proġett jista’ jirċievi għotja ta’ EUR 5 000 (u l-fondi li jingħataw iridu jinġabru flimkien fost il-ħaddiema kollha li jkunu qed jipparteċipaw). L-għotjiet jistgħu jintużaw biex ikopru x-xiri ta’ tagħmir, merkanzija, riklami, konsulenza, taħriġ, eċċ. Il-ġestjoni tal-għotjiet se tkun f’idejn il-konsulenti, li se jibagħtu rapporti lill-FOREM dwar l-użu tal-fondi (inklużi l-fatturi u dokumentazzjoni ta’ appoġġ). Huwa mistenni li madwar 30 ħaddiem jieħdu sehem f’din il-miżura u li jingħataw ħames għotjiet ta’ appoġġ lill-ħaddiema. (4) Benefiċċji: – Benefiċċju tar-rilokazzjoni: Jekk ħaddiem jiġi offrut impjieg ġdid (permezz tat-tim għat-tiftix tal-impjiegi ta’ SGS Benelux) li minħabba fih ikollu jibdel ir-residenza, SGS Benelux tista’ tagħti lil dan il-ħaddiem benefiċċju massimu ta' EUR 5 000 biex ikopri l-ispejjeż tal-ġarr. Il-benefiċċju se jitħallas mit-tim tas-SGD abbażi tal-fattura mħallsa għall-ispejjeż reali mġarrba (jiġifieri bħala rimborż). Din il-miżura tista’ timmira li tilħaq sa 20 ħaddiem. – Inċentiv għar-reklutaġġ: Jekk ħaddiem jiġi offrut impjieg ġdid taħt kuntratt b’terminu indefinit, it-tim tas-SGD jista' jagħti kontribuzzjoni lill-impjegatur il-ġdid għall-kostijiet lavorattivi tal-ħaddiem li tkun tikkorrispondi għas-salarju ta’ xahar ta’ dak il-ħaddiem. L-ammont tal-inċentiv għar-reklutaġġ imħallas lill-impjegatur se jkun jirrappreżenta l-kostijiet lavorattivi reali tal-impjegatur (inklużi t-taxxi u l-kontribuzzjonijiet obbligatorji tas-sigurtà soċjali)[20]. It-tim tas-SGD u l-impjegatur se jiffirmaw ftehim dwar l-inċentiv għar-reklutaġġ. It-tim tas-SGD se jħallas l-inċentiv għar-reklutaġġ meta jiġi ffirmat il-kuntratt tax-xogħol, ħlief jekk ikun intlaħaq ftehim mod ieħor mal-impjegatur il-ġdid. Din il-miżura tista’ timmira li tilħaq madwar 100 ħaddiem. 31. Dawn il-miżuri jikkostitwixxu miżuri attivi tas-suq tax-xogħol li jidħlu fl-azzjonijiet eliġibbli ddefiniti mill-Artikolu 3 tar-Regolament dwar il-FEG. 32. Il-kostijiet totali tal-miżuri huma stmati li jlaħħqu EUR 2 679 856, li jinkludu EUR 2 578 379 għas-servizzi personalizzati u EUR 101 478 għall-implimentazzjoni tal-FEG (3.8 % tal-kostijiet totali). Il-kontribuzzjoni finanzjarja totali mitluba mill-FEG hija ta’ EUR 1 339 928 (50 % tal-kostijiet totali). Miżuri || Numru stmat ta' ħaddiema fil-mira || Kost stmat għal kull ħaddiem fil-mira (f’EUR)* || Kostijiet totali (FEG u kofinanzjament nazzjonali) (f’EUR)* Servizzi personalizzati: || || || (1) Għajnuna individwali għat-tiftix ta’ impjieg, servizzi ta’ ġestjoni tal-każijiet u informazzjoni ġenerali: || || || – Tqassim mill-ġdid (appoġġ / gwida / integrazzjoni) || 257 || 2 263 || 581 556 – Titjib tat-tiftix ta’ impjieg || 257 || 175 || 45 000 – Tiftix proattiv ta’ impjieg || 257 || 2 482 || 637 860 (2) Taħriġ u taħriġ mill-ġdid: || || || – Taħriġ integrat || 257 || 1 293 || 332 263 – Taħriġ speċifiku || 200 || 1 500 || 300 000 – Trasferiment ta’ esperjenza || 10 || 300 || 3 000 (3) Promozzjoni tal-intraprenditorija: || || || – Appoġġ għall-ħolqien ta’ intrapriżi || 58 || 388 || 22 500 – Appoġġ għal min irid jaħdem għal rasu || 5 || 10 240 || 51 200 – Appoġġ għall-proġetti kollettivi || 30 || 1 833 || 55 000 (4) Benefiċċji: || || || – Benefiċċju tar-rilokazzjoni || 20 || 5 000 || 100 000 – Inċentiv għar-reklutaġġ || 100 || 4 500 || 450 000 Subtotal: || – || – || 2 578 379 Nefqa għall-implimentazzjoni tal-FEG: || || || 1. Attivitajiet preparatorji || – || – || 30 000 2. Ġestjoni || – || – || 19 200 3. Informazzjoni u riklamar || – || – || 18 500 4. Attivitajiet ta’ kontroll || – || – || 33 778 Subtotal: || – || – || 101 478 Kostijiet totali: || – || – || 2 679 856 Kontribuzzjoni tal-FEG (50 % tal-kostijiet totali) || – || – || 1 339 928 * Ċifri mqarrba għall-eqreb numru sħiħ. 33. L-awtoritajiet Belġjani kkonfermaw li l-miżuri huma kumplimentari għall-azzjonijiet iffinanzjati mill-Fondi Strutturali u li hemm fis-seħħ mekkaniżmi xierqa biex jiġi evitat il-finanzjament doppju. Data meta nbdew jew huma ppjanati li jibdew is-servizzi personalizzati għall-ħaddiema fil-mira 34. L-awtoritajiet Belġjani bdew jipprovdu s-servizzi personalizzati lill-ħaddiema fil-mira fil-31 ta’ Awwissu 2013. Għalhekk, in-nefqa għal dawn il-miżuri hija eliġibbli għal kontribuzzjoni finanzjarja mill-FEG minn dik id-data. Proċeduri għall-konsultazzjoni tas-sħab soċjali 35. Il-maniġment tal-kumpanija SGS Benelux u t-trejdjunjins ikkonkludew pjan soċjali f’Lulju tal-2013 bħala parti mill-proċedura tas-sensji kollettivi. Il-pjan soċjali jistabbilixxi l-miżuri differenti li ntlaħaq ftehim dwarhom mis-sħab soċjali differenti involuti. Kif imsemmi hawn fuq, it-trejdjunjins u l-eks-impjegatur (il-kumpanija SGS Benelux) huma involuti direttament fil-ġestjoni tal-Unità ta’ Riallokazzjoni u fl-implimentazzjoni ta’ ċerti miżuri. 36. L-awtoritajiet Belġjani kkonfermaw li kien hemm konformità mar-rekwiżiti stabbiliti fil-leġiżlazzjoni nazzjonali u fil-leġiżlazzjoni tal-UE dwar is-sensji kollettivi. Informazzjoni dwar l-azzjonijiet li huma obbligatorji bis-saħħa tal-liġi nazzjonali jew skont ftehimiet kollettivi 37. Skont il-leġiżlazzjoni federali Belġjana[21], il-kumpaniji li jwettqu sensji kollettivi għandhom jipprovdu servizzi ta’ rikollokament lill-ħaddiema li jkunu ngħataw is-sensja. It-tul ta’ żmien tas-servizzi ta’ rikollokament irid ikun ta’ mill-inqas 30 siegħa fuq tliet xhur għall-ħaddiema taħt l-età ta’ 45 sena u ta’ mill-inqas 60 siegħa fuq sitt xhur għall-ħaddiema ta’ 45 sena u aktar. Il-ħaddiema kollha mhux temporanji jridu jieħdu sehem f'servizzi ta’ rikollokament bħal dawn, ħlief fil-każ ta’ derogi speċifiċi. Skont il-leġiżlazzjoni ta’ Vallonja[22], l-organizzazzjonijiet li jirrappreżentaw lill-ħaddiema jistgħu jitolbu lill-FOREM iwaqqaf Unità ta’ Riallokazzjoni biex tipprovdi appoġġ lill-ħaddiema li jkunu ngħataw is-sensja. Il-FOREM għandu d-diskrezzjoni jiddeċiedi jwaqqafx Unità ta’ Riallokazzjoni jew le, u la l-impjegaturi u lanqas il-ħaddiema m’huma obbligati jieħdu sehem fil-miżuri mwettqa minn Unità ta' Riallokazzjoni. Madankollu, is-servizzi pprovduti mill-Unitajiet ta’ Riallokazzjoni jistgħu jitqiesu li jissodisfaw l-obbligi ġuridiċi fir-rigward tas-servizzi ta’ rikollokament. 38. L-awtoritajiet Belġjani kkonfermaw li: – il-kontribuzzjoni finanzjarja min-naħa tal-FEG mhix se tieħu post il-miżuri li jaqgħu fir-responsabbiltà tal-intrapriżi bis-saħħa tal-liġi nazzjonali jew tal-ftehimiet kollettivi[23]; – il-miżuri jipprovdu appoġġ lill-ħaddiema individwali u ma jintużawx għar-ristrutturar ta’ intrapriżi jew setturi partikulari; – il-miżuri mhux se jirċievu appoġġ finanzjarju minn fondi jew strumenti finanzjarji oħrajn tal-Unjoni[24]. Sistemi ta’ ġestjoni u ta’ kontroll 39. L-applikazzjoni tinkludi deskrizzjoni ddettaljata tas-sistemi ta’ ġestjoni u ta’ kontroll li tispeċifika r-responsabbiltajiet tal-korpi involuti. Il-kumitat ta’ tmexxija magħmul mill-organizzazzjonijiet kollha involuti fl-implimentazzjoni tal-miżuri tal-FEG jiżgura li jkun hemm koordinazzjoni u segwitu globali. Il-kontribuzzjoni finanzjarja mogħtija mill-FEG se tiġi ġestita u kkontrollata mill-istess korpi li huma responsabbli għall-FSE. Entità waħda fi ħdan l-Aġenzija tal-FSE tal-Federazzjoni Vallonja-Brussell (li qabel kienet il-Komunità Franċiża tal-Belġju) se taġixxi bħala l-awtorità ta’ ġestjoni u entità separata oħra fi ħdan l-Aġenzija tal-FSE se taġixxi bħala l-awtorità tal-pagamenti. Is-Segretarjat Ġenerali tal-Federazzjoni Vallonja-Brussell se jaġixxi bħala l-awtorità ta’ ċertifikazzjoni u l-FOREM se jaġixxi bħala l-entità intermedjarja. Finanzjament 40. L-Artikolu 12 tar-Regolament tal-Kunsill (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014-2020[25] jippermetti l-mobilizzazzjoni tal-Fond Ewropew ta’ Aġġustament għall-Globalizzazzjoni (FEG) b’ammont massimu annwali ta’ EUR 150 miljun (bi prezzijiet tal-2011), minbarra l-intestaturi rilevanti tal-qafas finanzjarju. 41. Filwaqt li tqis l-ammont massimu possibbli ta’ kontribuzzjoni finanzjarja mill-FEG u l-ambitu għar-riallokazzjoni tal-approprjazzjonijiet, il-Kummissjoni qed tipproponi li timmobilizza l-FEG għall-ammont totali tal-kontribuzzjoni mitluba (jiġifieri EUR 1 339 928), li jirrappreżenta 50 % tal-kostijiet totali tal-miżuri proposti. 42. Id-deċiżjoni proposta li jiġi mmobilizzat il-FEG se tittieħed b’mod konġunt mill-Parlament Ewropew u mill-Kunsill, kif stabbilit fil-punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba[26]. 43. Il-Kummissjoni qed tippreżenta b’mod separat talba għal trasferiment sabiex iddaħħal approprjazzjonijiet speċifiċi ta’ impenn fil-baġit tal-2015, kif mitlub skont il-punt 13 tal-Ftehim Interistituzzjonali tat-2 ta’ Diċembru 2013. Sors tal-approprjazzjonijiet ta’ pagament 44. Se jintużaw approprjazzjonijiet allokati għall-intestatura baġitarja tal-FEG fil-baġit tal-2015 biex ikopru l-ammont ta’ EUR 1 339 928. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni skont il-Punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba (l-applikazzjoni FEG/2013/011 BE/Saint-Gobain Sekurit mill-Belġju) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ aġġustament għall-globalizzazzjoni[27], u b’mod partikulari l-Artikolu 12(3) tiegħu, Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba[28], u b’mod partikulari l-punt 13 tiegħu, Wara li kkunsidraw il-proposta tal-Kummissjoni Ewropea[29], Billi: (1) Il-Fond Ewropew ta’ Aġġustament għall-Globalizzazzjoni (il-FEG) ġie stabbilit sabiex jipprovdi appoġġ addizzjonali għall-ħaddiema li jkunu ngħataw is-sensja minħabba bidliet strutturali maġġuri fil-mudelli kummerċjali dinjija minħabba l-globalizzazzjoni u biex jgħinhom fl-integrazzjoni mill-ġdid tagħhom fis-suq tax-xogħol. (2) Il-FEG m’għandux jaqbeż ammont massimu annwali ta’ EUR 150 miljun (bi prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014-2020[30]. (3) Fid-19 ta’ Diċembru 2013, il-Belġju ssottometta applikazzjoni biex jimmobilizza l-FEG, fir-rigward tas-sensji li kien hemm fl-intrapriża Saint-Gobain Sekurit Benelux SA, u ssupplimentaha b’informazzjoni addizzjonali sal-4 ta’ Lulju 2014. Din l-applikazzjoni tikkonforma mar-rekwiżiti għad-determinazzjoni tal-kontribuzzjonijiet finanzjarji kif stabbiliti fl-Artikolu 10 tar-Regolament (KE) Nru 1927/2006. Għaldaqstant, il-Kummissjoni qed tipproponi li jiġi mmobilizzat l-ammont ta’ EUR 1 339 928. (4) Għalhekk, il-FEG għandu jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mill-Belġju, ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja tal-2015, il-Fond Ewropew ta’ Aġġustament għall-Globalizzazzjoni (il-FEG) għandu jiġi mmobilizzat sabiex jipprovdi s-somma ta’ EUR 1 339 928 f’approprjazzjonijiet ta’ impenn u approprjazzjonijiet ta’ pagament. Artikolu 2 Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 406, 30.12.2006, p. 1. [2] Sors: L-Organizzazzjoni Internazzjonali tal-Manifatturi tal-Vetturi bil-Mutur (OICA). [3] Rata komposta ta’ tkabbir annwali. [4] Sors: PwC AutoFacts. Reġistrazzjonijiet ta’ karozzi tal-passiġġieri ġodda. [5] Sors: L-istudju Syndex ta’ Mejju tal-2013. [6] Madankollu, il-kumpanija Trakya Cam għandha impjanti tal-ħġieġ tal-karozzi tagħha stess fil-Bulgarija u fir-Rumanija. [7] Sors: L-istudju Syndex ta’ Mejju tal-2013. [8] Ara l-bażi tad-dejta tal-FEG, disponibbli fuq is-sit elettroniku li ġej: http://ec.europa.eu/social/main.jsp?catId=582&langId=mt. [9] Ara l-abbozzi tal-proposti tal-Kummissjoni dwar il-kawżi FEG/2007/001 FR/il-fornituri tal-Peugeot (id-Deċiżjoni COM(2007) 415 finali tat-12.7.2007), FEG/2007/010 PT/Lisboa-Alentejo (id-Deċiżjoni COM(2009) 94 finali tal-20.2.2008), FEG/2008/002 ES/Delphi (id-Deċiżjoni COM(2008) 547 finali tad-9.9.2008), FEG/2008/004 ES/Castilla y León / Aragón automoción (id-Deċiżjoni COM(2009) 150 finali tal-20.3.2009), FEG/2009/007 SE/Volvo u FEG/2009/009 AT/Steiermark (id-Deċiżjoni COM(2009) 602 finali tas-27.10.2009), FEG/2009/013 DE/Karmann (id-Deċiżjoni COM(2010) 7 finali tat-22.1.2010), FEG/2009/019 FR/Renault (id-Deċiżjoni COM(2011) 420 finali tal-11.7.2011), FEG/2010/002 ES/Cataluña automoción (id-Deċiżjoni COM(2010) 453 finali tat-2.9.2010), FEG/2010/004 PL/Wielkopolskie Automotive (id-Deċiżjoni COM(2010) 616 finali tad-29.10.2010), FEG/2010/031 BE/General Motors Belgium (id-Deċiżjoni COM(2011) 212 finali tal-14.4.2011), FEG/2011/003 DE/Arnsberg u Düsseldorf automotive (id-Deċiżjoni COM(2011) 447 finali tal-20.7.2011), FEG/2011/005 PT/Norte-Centro Automotive (id-Deċiżjoni COM(2011) 664 finali tat-13.10.2011), FEG/2012/004 ES/Grupo Santana (id-Deċiżjoni COM(2014) 116 finali tal-5.3.2014), FEG/2012/005 SE/Saab (id-Deċiżjoni COM(2012) 622 finali tad-19.10.2012), FEG/2013/006 PL/Fiat Auto Poland (applikazzjoni mibgħuta lill-Kummissjoni fit-23 ta’ Lulju 2013), FEG/2013/012 BE/Ford Genk (applikazzjoni mibgħuta lill-Kummissjoni fit-23 ta’ Diċembru 2013). [10] Ara l-applikazzjoni FEG/2013/012 BE/Ford Genk. [11] Gruppi maġġuri tal-klassifika internazzjonali standard tal-impjiegi (ISCO-08). [12] Meta mqabbel, pereżempju, mal-persuni li jaħdmu għal rashom. [13] Sors: il-FOREM. [14] Ara l-paragrafu 29. [15] Is-“centres de compétences” iwettqu attivitajiet ta’ taħriġ, studji prospettivi u attivitajiet ta’ sensibilizzazzjoni dwar professjonijiet jew setturi speċifiċi. Is-“centres de compétences” huma mwaqqfa bi sħubija mir-reġjun tal-Vallonja, il-FOREM, l-imsieħba soċjali mis-setturi kkonċernati, iċ-ċentri ta’ riċerka u l-universitajiet. [16] Ara l-paragrafu 29. [17] Fit-talba tagħhom tal-4 ta’ Lulju 2014, l-awtoritajiet Belġjani emendaw il-baġit ta’ wħud mill-miżuri sabiex dan ikun jikkorrispondi mal-istat ta’ implimentazzjoni reali tagħhom. [18] L-IFAPME (l-“Institut wallon de Formation en Alternance et des indépendants et Petites et Moyennes Entreprises”) huwa istitut pubbliku tat-taħriġ li jipprovdi taħriġ doppju relatat max-xogħol fil-forma ta’ apprendistati u korsijiet speċifiċi għall-maniġers tal-SMEs. [19] L-iskema “Airbag” hija mmexxija mir-reġjun tal-Vallonja. Din tipprovdi għotjiet biex jinbeda n-negozju ta’ ammonti sa EUR 12 500 fuq sentejn lill-persuni li jixtiequ jistabbilixxu ruħhom bħala ħaddiema li jaħdmu għal rashom full-time. [20] In-numru ta’ ħaddiema fil-mira u l-baġit għal din il-miżura huma stmati abbażi ta’ miżura simili mwettqa mill-kumpanija Saint-Gobain Franza li għaliha s-salarju medju ta’ xahar kien ta’ madwar EUR 4 500. [21] Arrêté royal relatif à la gestion active des restructurations du 9 mars 2006 (Digriet irjali tad-9 ta’ Marzu 2006 dwar il-ġestjoni attiva tar-ristrutturar) (Belgisch Staatsblad / Moniteur Belge, 31.3.2006, it-2 edizzjoni, p. 18309). [22] Décret de la Région wallonne relatif au plan d’accompagnement des reconversions du 29 janvier 2004 (Digriet tad-29 ta’ Jannar 2004 tar-reġjun tal-Vallonja dwar il-pjan ta’ akkumpanjament tal-konverżjoni mill-ġdid) (Belgisch Staatsblad / Moniteur Belge, 10.3.2004, p. 13547). [23] Permezz tal-kontribuzzjoni finanzjarja tal-FEG, l-awtoritajiet Belġjani se jkunu jistgħu jestendu l-għoti tas-servizzi ta’ rikollokament lil hinn mill-perjodi obbligatorji u jwettqu miżuri addizzjonali. Għall-kalkolu tal-kostijiet allokati lill-FEG, l-awtoritajiet Belġjani se jqisu l-miżuri mwettqa matul il-perjodu tal-obbligu ġuridiku (dan jirrigwarda biss il-miżura tat-“Tqassim mill-ġdid (appoġġ / gwida / integrazzjoni)”. In-numru ta’ sigħat ta’ servizzi ta’ rikollokament imwettqa matul il-perjodu obbligatorju se jitnaqqas min-numru totali ta’ sigħat ta’ servizzi ta’ rikollokament li kull benefiċjarju fil-mira jkun ibbenefika minnhom. [24] L-appoġġ finanzjarju tal-FSE ngħata taħt l-Assi 2.2 tal-Programm Operazzjonali ta’ Konverġenza għall-2008 sal-2013 għal proġett (imsejjaħ “EnTrain – En Transition-Reconversion-Accompagnement”) li kellu l-għan li jiżviluppa metodi pedagoġiċi għall-Unitajiet ta’ Riallokazzjoni b’mod ġenerali. [25] ĠU L 347, 20.12.2013, p. 884. [26] ĠU C 373, 20.12.2013, p. 1. [27] ĠU L 406, 30.12.2006, p. 1. [28] ĠU C 373, 20.12.2013, p. 1. [29] ĠU C […], […], p. […]. [30] ĠU L 347, 20.12.2013, p. 884.